KURZUS: Pénzügytan II.

A tantárgy célja

| A pénzügytan keretében eddig megismert összefüggések döntően a pénzpiacra, a bankrendszerre, valamint az államháztartásra vonatkoztak. E tantárgy keretében a pénzügyi eszközök piacának legfontosabb sajátosságait tanulmányozhatják. A modern gazdaságban a termeléshez szükséges finanszírozási források a pénzügyi rendszer egészének közvetítésével kerülnek a termelőkhöz és a háztartásokhoz. Ennek a közvetítőrendszernek egyik eleme a bankrendszer, melynek tanulmányozására már sor került. Most azokat a pénzügyi közvetítő intézményeket és eszközöket ismerhetik meg a hallgatók, amelyek a bankrendszer mellett részt vesznek a felesleges pénzeszközök közvetítésében, illetve megismerhetjük a pénzügyi eszközök piacának alaptörvényeit. Mivel a pénzügyi eszközök között az értékpapírok a legfontosabbak, ezért az értékpapír-piac alapfogalmait fogjuk részletesen tárgyalni. Egy közgazdász - bármilyen területen tevékenykedik is - rendszeresen szembetalálja magát a befektetési források közötti választás problémájával. A döntéshez ma már specializált intézmények nyújtanak segítséget, de a tanácsok meghallgatása és elemzése megköveteli a tőkepiaci alapfogalmak ismeretét. Ezek elsajátítására kerül sor ebben a tananyagban. A nyitott gazdaságok vállalatai rendszeresen végeznek deviza-művelteket. Ezért a vállalati gazdálkodás elemzéséhez és értékeléséhez elengedhetetlen a nemzetközi pénz- és tőkepiac alapfogalmainak és legfontosabb törvényszerűségeinek ismerete. Tananyagunk második része ezen ismeretek elsajátítását teszi lehetővé.
A tanuláshoz elektronikus és nyomtatott tananyagot bocsátunk hallgatóink rendelkezésére.
Az értékpapír-piaci ismereteket elsősorban az elektronikus formában rendelkezésükre bocsátott tananyag tartalmazza.
A nemzetközi pénz- és tőkepiac megismerését a már jól ismert Bevezetés a pénzügyekbe című tankönyv egyes részei, valamint az elektronikusan rendelkezésre bocsátott kiegészítő szövegek szolgálják.
Az úgynevezett értékpapír-számtan bevezető ismereteinek elsajátításához szükségük lesz számológépre, és bizonyos táblázatokra. Ez utóbbiakat beillesztettük a tananyagba, de egyes számítógépes programok tartalmazzák is ezeket. Akik jártasak ilyen programok kezelésében, természetesen használhatják a számítások elvégzéséhez ezeket a programokat. A számítási műveltek elvégzését jelentősen megkönnyíti, ha úgynevezett "tudományos" számológépet használ, mert hatványozásra és természetes logaritmus használatára is sor kerül.
Reméljük sok olyan ismerethez jutnak a kurzus során, amit munkájukban és mindennapi életükben egyaránt használni tudnak majd.
Jó tanulást és sikeres vizsgát kívánunk!
Solt Katalin